Κίνημα Μαζί

To **Κίνημα Μαζί** (Αλβανικά: *Lëvizja Bashkë*, **LB**)  είναι αριστερό πολιτικό κόμμα στην Αλβανία με επικεφαλής τον Αρλίντ Κόρι. Ιδρύθηκε στις 18 Δεκεμβρίου 2022 από μέλη και ακτιβιστές της **Πολιτικής Οργάνωσης** (*Organizata Politike*).

## Ιστορία
Η Organizata Politike ιδρύθηκε στις 21 Ιανουαρίου 2011. Το όνομα «Πολιτική Οργάνωση» ήρθε ως τρόπος εκφράσεως της πεποίθησης του κόμματος στην απουσία πολιτικής σε άλλα πολιτικά θέματα στην Αλβανία και στο στόχο να κάνει πολιτική, ισχυριζόμενος ότι τα πολιτικά κόμματα δεν ασχολούνται πραγματικά με την πολιτική.

Η Πολιτική Οργάνωση ήταν η πρωτοβουλία του κινήματος «*Πανεπιστήμιο σε Κίνδυνο*» (*Universiteti në Rrezik*), το οποίο είχε ως στόχο την προστασία της δημόσιας εκπαίδευσης και των αξιών της περί ελευθερίας και διακίνησης ιδεών, όταν το κυβερνών τότε κεντροδεξιό Δημοκρατικό Κόμμα προσπάθησε να περάσει ένα νόμο για την τριτοβάθμια εκπαίδευση. Αργότερα αποτέλεσε την πρωτοβουλία για το «*Κίνημα του Πανεπιστημίου*» (*Lëvizja Për Universitetin*), όταν η νέα κυβέρνηση του κεντροαριστερού Σοσιαλιστικού Κόμματος προσπάθησε να κάνει το ίδιο μόλις μερικούς μήνες μετά την νίκη στις εκλογές.

Στις 18 Δεκεμβρίου 2022, οι ακτιβιστές της «Πολιτικής Οργάνωσης» αποφάσισαν να επαναπροσδιοριστούν σε πολιτικό κόμμα, σχηματίζοντας το «Κίνημα Μαζί».

Το 2023, το κόμμα συμμετείχε στις δημοτικές εκλογές των Τιράνων, όπου ο υποψήφιος του, ο Αρλίντ Κόρι, πήρε το 4,77% των ψήφων. Το κόμμα κατάφερε να πάρει 1 έδρα στο Δημοτικό Συμβούλιο Τιράνων.

Στις Αλβανικές βουλευτικές εκλογές 2025 κέρδισε μία έδρα στο αλβανικό Κοινοβούλιο (Κουβέντι).

## Ιδεολογία και προγραμματικές θέσεις
Το κόμμα χαρακτηρίζεται γενικά από τις πηγές ως αριστερό, με σοσιαλδημοκρατικό πάντως οικονομικό πρόγραμμα. Υποστηρίζει την κοινωνική δικαιοσύνη, τα δικαιώματα των εργαζομένων, τις δημόσιες υπηρεσίες και την προστασία του περιβάλλοντος, όπως επισημαίνεται στην Προοδευτική Διεθνή (όπου συμμετέχει και το κόμμα). Έχει ισχυρή παρουσία στη βάση και είναι ιδιαίτερα ενεργό στα αστικά κέντρα και μεταξύ των φοιτητών. Σύμφωνα με τον Αρλίντ Κόρι, το κόμμα ενστερνίζεται το σκανδιναβικό οικονομικό μοντέλο.

Σύμφωνα με το *transform Europe* (δίκτυο που πρόσκειται στο Κόμμα της Ευρωπαϊκής Αριστεράς), πρόκειται για ένα κόμμα που δίνει βάση στην κοινωνική δικαιοσύνη και το χτίσιμο μίας ενιαίας αριστεράς που θα στέκεται στο πλευρό των συνδικάτων. Οι δραστηριότητες του κόμματος, σχετίζονται με την εναντίωση στις νεοφιλελεύθερες εκπαιδευτικές μεταρρυθμίσεις (μέσω του Κινήματος του Πανεπιστημίου), με την υπεράσπιση των δημόσιων συγκοινωνιών και με την πρόταση για βασικό ελάχιστο εισόδημα.

Το πρόγραμμα του κόμματος, βασίζεται σε τέσσερις άξονες:

* Οικονομική Ανάπτυξη: Το κόμμα υποστηρίζει σημαντική κρατική παρέμβαση στην οικονομία, ιδίως σε στρατηγικούς τομείς όπως η γεωργία και η εξόρυξη και επεξεργασία πετρελαίου και ορυκτών. Το πρόγραμμά περιλαμβάνει τη δημιουργία ενός κρατικού ταμείου και μιας αναπτυξιακής τράπεζας για τη διαχείριση και χρηματοδότηση των προαναφερθέντων τομέων, την ανακατασκευή του διυλιστηρίου πετρελαίου και την ιδιοκτησία μετοχών από τους εργαζόμενους σε κρατικές εταιρείες για την ενίσχυση της παραγωγικότητας. Δίνεται επίσης έμφαση στην καταπολέμηση των μονοπωλίων που υπάρχουν σε πολλούς τομείς της αλβανικής οικονομίας, όπως σε αυτόν των εισαγωγών και εξόρυξης καυσίμων, των εισαγωγών ηλεκτρονικών ειδών, της συλλογής γεωργικών προϊόντων. Όσον αφορά την ώθηση της επιχειρηματικότητας και της καινοτομίας, προτείνεται η παροχή επιδοτήσεων και δημοσιονομικών οφελών (όπως φόρος κέρδους 3%) σε εταιρείες που ασχολούνται με διαδικασίες υψηλής τεχνολογίας, όπως αυτές των εξαρτημάτων αυτοκινήτων και των εταιρειών λύσεων λογισμικού. Επίσης προτείνονται επιδοτήσεις για την γεωργία και προοδευτικό φορολογικό σύστημα με οριακό συντελεστή που κυμαίνεται από 0% για τους εργαζόμενους με κατώτατο μισθό έως 35% για τους εργαζόμενους που κερδίζουν πάνω από 400.000 λεκ μηνιαίως.
* Κοινωνικές Πολιτικές: Το κόμμα προτείνει αύξηση των συντάξεων για τους ηλικιωμένους, καταπολέμηση της διαφθοράς σε όλα τα επίπεδα, μείωση της παραοικονομίας και παροχή βοήθειας στις κοινότητες των Ρομά και των Αιγυπτίων στην Αλβανία. Η αύξηση του προϋπολογισμού για την εκπαίδευση είναι επίσης ένα από τα κύρια σημεία εστίασης του κόμματος (από 2,5% του ΑΕΠ που ήταν το 2025, σε 4%), με σκοπο την αύξηση των μισθών των εκπαιδευτικών και των καθηγητών. Ομοίως, προτείνεται αύξηση των δαπανών για την υγειονομική περίθαλψη στο 6% του ΑΕΠ.
* Δικαιοσύνη και Κράτος Δικαίου: Το κόμμα στοχεύει στη δημιουργία ενός ανεξάρτητου δικαστικού συστήματος και στον σεβασμό της διάκρισης των εξουσιών, καθώς κρίνει ότι στην τρέχουσα κατάσταση το δικαστικό σύστημα στην Αλβανία επηρεάζεται σε μεγάλο βαθμό από υψηλόβαθμους κυβερνητικούς αξιωματούχους. Άλλες μεταρρυθμίσεις στο δικαστικό σύστημα που προτείνουν είναι: η εφαρμογή εικονικών χώρων για δικαστικές υποθέσεις για την αύξηση της αποτελεσματικότητας, η κατάργηση των νόμων περί συμπράξεων δημόσιου και ιδιωτικού Τομέα, οι οποίοι θεωρούν ότι έχουν οδηγήσει σε συμβάσεις με εξαιρετικά διογκωμένο κόστος για τους Αλβανούς φορολογούμενους και η δημιουργία μιας «Υπηρεσίας Καταπολέμησης της Διαφθοράς και Ακεραιότητας».
* Δημοκρατική Συμμετοχή: Οι πολιτικές του κόμματος περιλαμβάνουν την μείωση των υπογραφών που απαιτούνται για νομικές πρωτοβουλίες και δημοψηφίσματα, καθώς και την μείωση του αριθμού των εργαζομένων που απαιτούνται για τη σύσταση συνδικάτου σε μια εταιρεία. Ως προοδευτικό κόμμα, το BASHKË ενθαρρύνει ένθερμα τα μέτρα για την ισότητα των φύλων, όπως η ένταξη των γυναικών σε ηλικία εργασίας στο εργατικό δυναμικό, η βοήθεια για τα θύματα κακοποίησης και οι εξειδικευμένες εγκαταστάσεις. Επίσης δίνει επίσης μεγάλη έμφαση στην συνδικαλιστική οργάνωση των εργαζομένων για καλύτερες συνθήκες εργασίας.

## Αποτελέσματα εκλογών

## Παραπομπές


## Εξωτερικοί σύνδεσμοι

Κατηγορία:Αλβανικά πολιτικά κόμματα